ananddey/assamese-wiki-corpus huggingface dataset:
জয়ন্ত মল্ল বৰুৱা

জয়ন্ত মল্ল বৰুৱা এগৰাকী ভাৰতীয় ৰাজনীতিবিদ। তেওঁ ২০১১ চনৰ পৰা ২০১৬ চনলৈ আৰু ২০২১ চনৰ পৰা বৰ্তমানলৈকে অসম বিধানসভাৰ দুটা কাৰ্যকালৰ সদস্য। মুখ্যমন্ত্ৰী ড° হিমন্ত বিশ্ব শৰ্মাৰ নেতৃত্বত থকা অসম চৰকাৰৰ কেবিনেট মন্ত্ৰী হিচাপেও তেওঁ কাৰ্যনিৰ্বাহ কৰি আছে।
বৰ্তমান জয়ন্ত মল্ল বৰুৱাৰ হাতত জনস্বাস্থ্য,অভিযান্ত্ৰিক, দক্ষতা বিকাশ, নিয়োগ আৰু উদ্যোগীকৰণ আৰু পৰ্যটনৰ দপ্তৰ আছে। ইয়াৰ পূৰ্বে তেওঁ অসমৰ মুখ্যমন্ত্ৰীৰ ৰাজনৈতিক সম্পাদক আছিল। ২০১৭ চনত তেওঁ অসম পৰ্যটন উন্নয়ন নিগমৰ অধ্যক্ষ হিচাপে নিযুক্তি লাভ কৰে। এ টি ডি চিৰ অধ্যক্ষ হিচাপে থকা সময়ছোৱাত তেওঁ অসমত ফিল্মফেয়াৰ এৱাৰ্ড শ্ব’ অনুষ্ঠিত কৰি দৃষ্টি আকৰ্ষণ কৰিছিল, যিটো শ্ব’ ৬৫ বছৰীয়া ইতিহাসত মুম্বাইৰ বাহিৰত প্ৰথমবাৰৰ বাবে অনুষ্ঠিত হৈছিল।

তথ্য সংগ্ৰহ

শ্ৰেণী:অসমৰ ৰাজনীতিক
শ্ৰেণী:অসমৰ ব্যক্তি
সুন্দৰপুৰ কেঅছ (চলচ্চিত্ৰ)

সুন্দৰপুৰ কেঅছ হৈছে ২০২৪ চনৰ ২৫ অক্টোবৰ তাৰিখে মুক্তি লাভ কৰা, ঝুলন কৃষ্ণ মহন্তৰ দ্বাৰা লিখিত-পৰিচালিত আৰু সম্পাদিত এখন সামাজিক-ড্ৰামা প্ৰকাৰৰ অসমীয়া চলচ্চিত্ৰ। ছবিখনত অৰুণ নাথ, ৰাজীৱ গোস্বামীয়ে অভিনয় কৰিছে৷ ছবিখনৰ কাহিনীভাগ মূলতঃ অসমৰ কিছুমান সত্ৰৰ ভূমি বেদখলৰ ঘটনাৰ ওপৰত আধাৰিত৷

কাহিনী

ছবিখনৰ কাহিনীভাগে প্ৰধানকৈ অসমৰ একাংশ সত্ৰত সংঘটিত হোৱা ভূমি বেদখলৰ কাহিনীক মুখ্য কৰি লৈছে৷ ইয়াৰ লগতে ছবিখনে অসমৰ আৰ্থ-ৰাজনৈতিক চিন্তাৰ পটভূমিত গঢ় লৈ উঠা যুৱক-যুৱতী, চিন্তাশীল ব্যক্তিৰ মানসিকতা আৰু আভ্যন্তৰীণ সংঘাতৰ সন্ধান কৰে। মহাপুৰুষ শ্ৰীমন্ত শংকৰদেৱৰ নৱবৈষ্ণৱ ভক্তি আন্দোলনৰ দ্বাৰা অনুপ্ৰাণিত পৰম্পৰাগত নৃত্য-সংগীতৰ লগত গভীৰভাৱে জড়িত অসমৰ এখন সত্ৰৰ এটি কিশোৰ হৈছে কিংকৰ। পৰম্পৰাৰ সৈতে জড়িত হৈ থাকিও কিংকৰে নিজৰ জীৱনৰ প্ৰতি আধুনিক দৃষ্টিভংগী ৰাখে আৰু নিজৰ গৃহভূমিত অবৈধ অনুপ্ৰৱেশৰ বিষয়টো গুৰুত্বসহকাৰে গ্ৰহণ কৰে। পৰৱৰ্তী সময়ত তেওঁ শিকি অহা অহিংসাৰ শিক্ষা আৰু পৰিস্থিতিসাপেক্ষ গঢ় লৈ উঠা অসহিষ্ণুতাৰ মাজত আভ্যন্তৰীণ অন্তৰ্দ্বন্দ্বৰ সন্মুখীন হয়। এই সংঘাতে তেওঁৰ যাত্ৰাক গঢ় দিয়ে আৰু তেওঁ পৰম্পৰা আৰু কৰ্তব্যবোধৰ মাজত এটা যোগসূত্ৰ অথবা বাটৰ অন্বেষণ কৰে।

তথ্যউৎস

বাহ্যিক সংযোগ

ছবিখনৰ আনুষ্ঠানিক ট্ৰেইলাৰ
দ্য আছাম ট্ৰিবিউনৰ সৈতে পৰিচালকৰ এক সাক্ষাৎকাৰ
শ্ৰেণী:২০২৪ বৰ্ষৰ চলচ্চিত্ৰ
শ্ৰেণী:অসমীয়া চলচ্চিত্ৰ
শ্ৰেণী:চলচ্চিত্ৰ
মাধুৰীমা চৌধুৰী

মাধুৰীমা চৌধুৰী অসমৰ এগৰাকী অভিনয় শিল্পী আৰু নৃত্য পটীয়সী। তেওঁ বহুকেইখন অসমীয়া কথাছবি, ভিচিডি আৰু ধাৰাবাহিকত অভিনয় কৰিছে। তেওঁ দূৰদৰ্শণ কেন্দ্ৰ গুৱাহাটীৰ এগৰাকী ঘোষিকা হিচাপেও কৰ্মৰত আছিল। চৌধুৰী আছিল অসমৰ লতাশিল বিহুতলীৰ প্ৰথমগৰাকী বিহুৰাণী।

প্ৰাৰম্ভিক জীৱন

মাধুৰীমা চৌধুৰীৰ জন্ম হয় যোৰহাটত। তেওঁৰ পিতৃ ধৰ্মকান্ত মহন্ত হ'ৰ্ডিঙৰ ব্যৱসায় কৰা অসমৰ প্ৰথমগৰাকী ব্যক্তি আছিল। তেওঁৰ মাতৃৰ নাম ইন্দুপ্ৰভা মহন্ত। চৌধুৰীৰ বয়স এবছৰমান হওঁতেই তেওঁলোক গুৱাহাটীৰ শিলপুখুৰীলৈ আহে আৰু তাতেই থাকিবলৈ লয়। সৰুতেই পিতৃৰ পৰা সত্ৰীয়া নৃত্যৰ আদিপাঠ শিকা চৌধুৰীয়ে পৰৱৰ্তী সময়ত গুৱাহাটীত ৰসেশ্বৰ শইকীয়া বৰবায়নৰ তত্ত্বাৱধানত সত্ৰীয়া নৃত্যৰ দীক্ষা গ্ৰহণ কৰে। পিছলৈ তেওঁ বিহু নৃত্যৰ প্ৰতি আকৰ্ষিত হয়।

অভিনয় জীৱন

চৌধুৰীয়ে ১৯৭৯ চনত মুক্তিলাভ কৰা ড° ভূপেন হাজৰিকা পৰিচালিত মন প্ৰজাপতি চলচ্চিত্ৰৰ জৰিয়তে অসমীয়া ছবিজগতত খোজ পেলায়। এই ছবিখনত তেওঁৰ মুখত কোনো সংলাপ নাছিল আৰু ইয়াত তেওঁ এটা মাত্ৰ নৃত্যৰ দৃশ্যত অভিনয় কৰিছিল। সেই সময়ত তেওঁ বিদ্যালয়ৰ ছাত্ৰী আছিল। অষ্টমমান শ্ৰেণীত পঢ়ি থাকোঁতে তেওঁ নিজৰ দ্বিতীয়খন ছবি আনোৱাৰ হুছেইন পৰিচালিত শ্ৰী শ্ৰী মা কামাখ্যাত দেৱী কামাখ্যা আৰু পাৰ্বতীৰ চৰিত্ৰত অভিনয় কৰিছিল। হাইস্কুল শিক্ষান্ত পৰীক্ষাত উত্তীৰ্ণ হৈ প্ৰৱেশিকা শ্ৰেণীত নামভৰ্তি কৰিয়েই চৌধুৰী বিবাহপাশত আৱদ্ধ হয়। বিবাহৰ পিছত তেওঁ অভিনয় কৰা প্ৰথমখন ছবি আছিল মৃদুল গুপ্তাৰ কৃষ্ণচূড়া। ইয়াৰ পিছত তেওঁ হিয়া দিয়া নিয়া, কন্যাদান, ডক্তৰ বেজবৰুৱা ২ বহুকেইখন অসমীয়া চলচ্চিত্ৰ, দূৰদৰ্শণ ধাৰাবাহিক আৰু ভিচিডিত অভিনয় কৰে। চৈয়দ আব্দুল মালিকৰ সূৰুযমুখীৰ স্বপ্ন শীৰ্ষক উপন্যাসৰ আধাৰত নিৰ্মিত একে নামৰ ধাৰাবাহিকত কপাহী নামৰ চৰিত্ৰত আৰু তৌফিক ৰহমান পৰিচালিত নিশাৰ নায়কত অভিনয় কৰি তেওঁ শ্ৰেষ্ঠ অভিনেত্ৰীৰ সন্মান লাভ কৰিছিল।

নৃত্য পটীয়সী হিচাপে

মাধুৰীমা চৌধুৰী শৈশৱৰে পৰা নৃত্যৰ সৈতে জড়িত আছিল। তেওঁ কৃষ্ণ নৃত্য পৰিৱেশন কৰিছিল। প্ৰথমাৱস্থাত তেওঁ যতীন গোস্বামীৰ ওচৰত আৰু পিছলৈ ৰসেশ্বৰ শইকীয়া বৰবায়নৰ ওচৰত সত্ৰীয়া নৃত্যৰ দীক্ষা গ্ৰহণ কৰে। তেওঁ আছিল লতাশিল বিহুতলীৰ বিহুৰাণীৰ (১৯৭৯) খিতাপ লাভ কৰা প্ৰথমগৰাকী বিহু নাচনী। তেওঁ প্ৰভাত শৰ্মাৰ ওচৰত বৰগীতৰো দীক্ষা গ্ৰহণ কৰিছিল।

ব্যক্তিগত জীৱন

হাইস্কুল শিক্ষান্ত পৰীক্ষাত উত্তীৰ্ণ হৈ সন্দিকৈ ছোৱালী মহাবিদ্যালয়ত নামভৰ্তি কৰিয়েই মাধুৰীমা চৌধুৰী পৰেশ চৌধুৰীৰ সৈতে বিবাহপাশত আবদ্ধ হয়। তেওঁলোকৰ এজন পুত্ৰ আৰু এগৰাকী কন্যা সন্তান আছে।

তথ্য সংগ্ৰহ

শ্ৰেণী:অসমীয়া চলচ্চিত্ৰৰ অভিনেত্ৰী
শ্ৰেণী:অসমীয়া নৃত্যশিল্পী
ভিজা মাটিৰ গোন্ধ (বিজ্ঞান)

ভিজা মাটিৰ গোন্ধ বা পেট্ৰিকোৰ (, ) শুষ্ক মাটিত বৰষুণ পৰিলে উৎপন্ন হোৱা সুগন্ধি। সাধৰণে শুকান বতৰৰ পিছত প্ৰথমজাক বৰষুণৰ সময়ত ভিজা মাটিৰ সুবাস উৎপন্ন হয়। এই গোন্ধ বহুতৰে প্ৰিয়। প্ৰাচীন গ্ৰীক শব্দ πέτρα (pétra) অৰ্থাৎ 'শিল', বা πέτρος (pétros) 'শিলবোৰ, আৰু ἰχώρ (ikhṓr) 'ইকৰ' মানে গ্ৰীক পৌৰাণিক কাহিনীত দেৱতাসকলৰ সিৰাত প্ৰবাহিত হোৱা তেজৰ দৰে ঐশ্বৰিক তৰল। এই দুই শব্দৰ সংমিশ্ৰণৰ পৰা ইংৰাজী পেট্ৰিকোৰ শব্দটোৰ সৃষ্টি হৈছে। ইয়াক বৰষুণৰ গোন্ধ বুলিও কোৱা হয়।

বৈজ্ঞানিক উল্লেখ

১৯৬৪ চনৰ মাৰ্চ মাহত অষ্ট্ৰেলিয়াৰ গৱেষক ইজাবেল বিয়াৰ আৰু ডিক থমাছে নেচাৰ পত্ৰিকাত প্ৰকাশিত এখন গৱেষণা পত্ৰত এই পৰিঘটনাটোৰ বিষয়ে প্ৰথম বৈজ্ঞানিকভাৱে বৰ্ণনা কৰিছিল।
থমাছে পূৰ্বতে "আৰ্জিলেচিয়াছ গন্ধ" বুলি জনাজাত গোন্ধক "পেট্ৰিকোৰ" নামেৰে নতুনকৈ নামকৰণ কৰে। লেখাটোত উল্লেখ থকা বৰ্ণনা অনুসৰি শুষ্ক বতৰৰ সময়ত কিছুমান উদ্ভিদৰ পৰা নিৰ্গত হোৱা তেলৰ পৰা এই গোন্ধটোৰ উৎপন্ন হয়। তাৰ পিছত বোকা, মাটি আৰু শিলে এই জৈৱ পদাৰ্থ শোষণ কৰে। বৰষুণৰ সময়ত মাটিত অৱশোষিত তেল আন এটা যৌগ জিঅ'ছ্‌মিনৰ সৈতে বতাহত নিৰ্গত হয়। জিঅ'ছ্‌মিন কিছুমান এক্টিনোবেক্টেৰিয়া যেনে যেনে ষ্ট্ৰেপ্ট'মাইচিছ বিপাকীয় উপজাত যৌগ। ভিজা মাটিৰ পৰা নিৰ্গত জিঅ'ছ্‌মিনৰ ফলত এই সুকীয়া গোন্ধ উৎপন্ন হয়। তদুপৰি বিজুলি-ঢেৰেকণি আৰু বজ্ৰপাত হ'লে বায়ুমণ্ডলৰ অক্সিজেন গেছৰ মাজত বিক্ৰিয়া ঘটি অ'জন গেছ উৎপন্ন হয়। বৰষুণৰ ঠিক আগে আগে অ'জন গেছৰ উৎপত্তিৰ বাবে এক বিশিষ্ট গোন্ধ নিৰ্গত হয়। উল্লেখযোগ্য যে অ'জন গেছৰ নাম গ্ৰীক ভাষাৰ óζειν (ozein) শব্দৰ পৰা আহিছে আৰু ইয়াৰ অৰ্থ হৈছে গোন্ধ লোৱা। বৰষুণৰ সময়ত বতাহত নিৰ্গত অ'জন গেছ, জিঅ'ছ্‌মিন আৰু উদ্ভিদৰ পৰা উৎপত্তি হোৱা বিশেষ তেলৰ গোন্ধৰ সংমিশ্ৰণত ভিজা মাটিৰ বিশিষ্ট গোন্ধৰ সৃষ্টি কৰে। ১৯৬৫ চনত প্ৰকাশিত বিয়াৰ আৰু থমাছৰ আন এটি অনুসৰণমূলক গৱেষণা পত্ৰত উল্লেখ কৰিছে ভিজা মাটিৰ গোন্ধৰ বাবে জগৰীয়া তেলে শুষ্ক বতৰত বীজৰ অংকুৰণ আৰু গছৰ প্ৰাৰম্ভিক বৃদ্ধিত বাধা প্ৰদান কৰে। বৰষুণৰ পিছত এই তেল বতাহত মিহলি হোৱাৰ পিছত দ্ৰুত গতিত বীজৰ অংকুৰণ আৰু উদ্ভিদৰ বৃদ্ধি হয়।

প্ৰক্ৰিয়া

মাটিত ক্ষুদ্ৰ ক্ষুদ্ৰ অসংখ্য ছিদ্ৰ থাকে। বৰষুণৰ টোপাল এই ছিদ্ৰযুক্ত পৃষ্ঠত অৱতৰণ কৰাৰ পিছত ছিদ্ৰৰ পৰা বায়ুৰ সৰু সৰু বুদবুদ্ গঠন কৰে। এই সৰু বুদবুদ্‌বোৰ মাটিৰ পৃষ্ঠলৈ ওপঙিব ধৰে আৰু ইয়াৰ ফলত বতাহত এৰ'ছল মুক্ত হয়। এৰ'ছল বায়ুত সৰু সৰু কণিকাযুক্ত তৰল বা গোটা পদাৰ্থৰ কলয়ডীয় মিশ্ৰণ। এনে এৰ'ছলে ভিজা মাটিৰ বিশিষ্ট গোন্ধ বতাহত কঢ়িয়াই নিয়ে। ইয়াৰ লগতে মাটিৰ পৰা বেক্টেৰিয়া আৰু ভাইৰাছ আদিও কঢ়িয়াই আনে। কিছুমান বিজ্ঞানীয়ে বিশ্বাস কৰে যে মানুহে বৰষুণৰ গোন্ধ ভাল পোৱাৰ কাৰণ হৈছে মানুহৰ পূৰ্বপুৰুষসকলে জীয়াই থকাৰ বাবে বৰষুণৰ ওপৰত ওতপ্ৰোত ভাৱে নিৰ্ভৰশীল আছিল। মৰুভূমিত উটে মৰুদ্যানৰ দৰে পানীৰ উৎস বিচাৰি উলিয়াবলৈ ভিজা মাটিৰ গোন্ধৰ ওপৰত নিৰ্ভৰ কৰে। ভৌগোলিক স্বীকৃতি লাভ কৰা উত্তৰ প্ৰদেশৰ কৌনোজ আতৰৰ অন্তৰ্ভুক্ত ভিজা মাটিৰ গোন্ধ বিশিষ্ট "মিট্টি আতৰ" গোটেই বিশ্বতে বিখ্যাত।

তথ্য উৎস

শ্ৰেণী:মাটি
শ্ৰেণী:বৰষুণ
ভাৰ্গৱী থাংকাপ্পন

ভাৰ্গৱী থাংকাপ্পন (, জন্ম-১৯৪২) ভাৰতীয় কমিউনিষ্ট পাৰ্টিৰ এগৰাকী ভাৰতীয় ৰাজনীতিবিদ। তেওঁ অষ্টম কেৰালা বিধানসভাৰ উপাধ্যক্ষ আছিল।

প্ৰাথমিক জীৱন

১৯৪২ চনৰ ২৪ জুলাইত আদূৰত কে ইশ্বৰন আৰু তেওঁৰ পত্নী কে কুট্টীৰ ঘৰত ভাৰ্গৱীৰ জন্ম হয়। তেওঁ কোল্লামৰ শ্ৰী নাৰায়ণ কলেজৰ পৰা বাণিজ্য শাখাত স্নাতকোত্তৰ ডিগ্ৰী লাভ কৰে। পাঁচ বছৰৰ পিছত ভিজিলেন্স বিশেষ আদালতে প্ৰমাণৰ অভাৱত তেওঁক দোষমুক্ত কৰে।

ব্যক্তিগত জীৱন

১৯৬৭ চনৰ ২৯ জুনত ভাৰ্গৱীয়ে এ.কে.থাংকাপ্পনৰ সৈতে বিবাহপাশত আবদ্ধ হয়। তেওঁলোকৰ এজন পুত্ৰ আৰু দুগৰাকী কন্যা আছে।

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
গুৰু ৰামৰায় দৰবাৰ চাহিব

গুৰু ৰাম ৰায় দৰবাৰ চাহিব ভাৰতৰ ডেৰাডুনত থকা শিখসকলৰ পূজাস্থলী, যিটো দহটা শিখ গুৰুৰ ভিতৰত সপ্তম গুৰু হৰ ৰাইৰ জ্যেষ্ঠ পুত্ৰ বাবা ৰাম ৰায়ৰ নামত উৎসৰ্গিত। মোগল সম্ৰাট ঔৰংজেবক শাস্ত্ৰৰ ভুল ব্যাখ্যা কৰাৰ বাবে শিখ গতানুগতিক সমাজে বহিষ্কাৰ কৰাৰ পাছত বাবা ৰাম ৰায়ে ১৭ শতিকাৰ মাজভাগত ইয়াত নিজৰ অনুগামীসকলৰ সৈতে বসতি স্থাপন কৰিছিল, যাতে অপৰাধৰ সৃষ্টি নহয়। তেওঁ স্থাপন কৰা ধৰ্মীয় শিবিৰৰপৰাই ডেৰাডুন চহৰৰ নাম লোৱা হৈছে বুলি ধাৰণা কৰা হয়: দুন উপত্যকাৰ এটা "ডেৰা" বা শিবিৰ।

এই ভৱনটো ঐতিহাসিক আৰু স্থাপত্যৰফালৰপৰা উল্লেখযোগ্য, কিয়নো ইয়াৰ বহুতো স্থাপত্য বৈশিষ্ট্য যেনে মিনাৰ, গম্বুজ, বাগিছা ইছলামিক স্থাপত্যৰপৰা আহৰণ কৰা হৈছে। যদিও শিখ স্থাপত্যই সাধাৰণতে মোগল শৈলীৰপৰা প্ৰেৰণা লাভ কৰিছিল, তথাপি দৰবাৰ চাহাব অনন্য আছিল কাৰণ ই সাধাৰণ গুৰদ্বাৰাৰ পৰিৱৰ্তে মছজিদৰ দৰে আছিল। সপ্তদশ-১৮ শতিকাত এইটো অস্বাভাৱিক আছিল, কিয়নো সেই সময়ত শিখসকলে সাধাৰণতে ভাৰতৰ মুছলমান শাসকসকলৰ সৈতে সংঘাতত লিপ্ত হৈছিল। বাবা ৰাম ৰায় আৰু মোগল সম্ৰাট ঔৰংজেবৰ সুসম্পৰ্কৰ ফলস্বৰূপে ইছলামিক প্ৰভাৱৰ সৃষ্টি হৈছিল, যিয়ে এই স্থানৰ বাবে মাটি আৰু ধন যোগান ধৰিছিল।

ইতিহাস

১৭ শতিকাৰ মাজভাগত মোগল সম্ৰাট ঔৰংজেৱৰ সন্মুখত আদি গ্ৰন্থৰ এটা শব্দ ভুল অনুবাদ কৰাৰ বাবে গতানুগতিক শিখ পন্থাই বাবা ৰাম ৰায়ক বহিষ্কাৰ কৰাৰ পাছত এই মন্দিৰ স্থলটো প্ৰতিষ্ঠা কৰিছিল। তেওঁ "মুছলমান" শব্দটোৰ ঠাইত "অবিশ্বাসী" শব্দটো লিখিছিল যাতে অপৰাধৰ সৃষ্টি নহয়।[ বিশ্বাস কৰা হয় যে এই বসতিৰ বাবেই ডেৰাডুনক নাম দিয়া হৈছিল: "দূন" উপত্যকাত "ডেৰা", অৰ্থাৎ শিবিৰ। বাবা ৰাম ৰায়ৰ পত্নী মাতা পঞ্জাৱ কৌৰে ১৭৪১/৪২ চনত মৃত্যুৰ আগলৈকে নিৰ্মাণৰ তদাৰক আৰু আদালতৰ কাম-কাজ পৰিচালনা কৰিছিল।

স্থাপত্য

শিখ পূজাস্থলীৰ বাবে অস্বাভাৱিকভাৱে ভাৰত-ইছলামিক স্থাপত্যই মূল দৰবাৰ গঠনটোক সংজ্ঞায়িত কৰে, যিটো মোগল শৈলীৰ এখন ক্ষুদ্ৰ বাগিছাৰে আগুৰি আছে। কেন্দ্ৰীয় সমাধিস্থলটো জাহাংগীৰ সমাধিৰপৰা অনুপ্ৰাণিত হৈছিল

দেৱাল চিত্ৰ

এই কমপ্লেক্সৰ অট্টালিকাসমূহ এসময়ত মোগল শৈলীৰ ভয়ংকৰ দেৱাল চিত্ৰৰে সজোৱা আছিল, উত্তৰাখণ্ডত পোৱা দেৱাল চিত্ৰৰ বিৰল নমুনা। এই চিত্ৰসমূহ হয় বাৰে বাৰে চিত্ৰ অংকন বা মাৰ্বলিঙৰ ফলত ক্ষতিগ্ৰস্ত হৈছে নহয় ইয়াৰ অৱস্থা বেয়া আৰু সংৰক্ষণৰ প্ৰয়োজন। কিছুমান চিত্ৰ ১৭ শতিকাৰ আৰু ৩০০ বছৰৰো অধিক পুৰণি।

ঝাণ্ডা মেলা

ঝাণ্ডা মেলা, আক্ষৰিক অৰ্থত "পতাকা মেলা", হৈছে মন্দিৰৰ চৌহদত অনুষ্ঠিত হোৱা বাৰ্ষিক ধৰ্মীয় মেলা; ১৬৭৬ চনৰ পৰাই ইয়াক অনুষ্ঠিত কৰা বুলি ধাৰণা কৰা হয়। বাবা ৰাম ৰায়ৰ এই স্থান ভ্ৰমণৰ স্মৃতিত এই মেলাখন হোলী উৎসৱৰ পাঁচ দিনৰ পিছত আৰম্ভ হয় আৰু ৰাম নৱমীলৈকে চলি থাকে। প্ৰতীকী পতাকাখন হৈছে কেইবাখনো তৰপ কাপোৰেৰে মেৰিয়াই থোৱা ১০০ ফুট ওখ গছৰ ডাল। মেলাৰ সময়ত ভাৰত-বিদেশৰ ভক্তসকলে বৃহৎ সংখ্যক গোট খায় আৰু ধৰ্মীয় অনুষ্ঠানত পূৰ্বৰ বছৰৰ পতাকাখন সলনি কৰে।

মহন্ত আৰু গুৰু

দৰবাৰ চাহাবৰ মুৰব্বী সজ্জাদা নাছিন শ্ৰী মহন্ত নামৰ ব্যক্তিজনে বৈবাহিক জীৱন-যাপন কৰে আৰু সমাজৰ উদাৰ কামত নিজৰ জীৱন উৎসৰ্গা কৰে।

শ্ৰী মহন্ত আউদ দাস (১৬৮৭-১৭৪১)
শ্ৰী মহন্ত হৰ প্ৰসাদ (১৭৪১-১৭৬৬)
শ্ৰী মহন্ত হৰ সেৱক (১৭৬৬-১৮১৮)
শ্ৰী মহন্ত হৰ স্বৰূপ দাস (১৮১৮-১৮৪২)
শ্ৰী মহন্ত প্ৰীতম দাস (১৮৪২-১৮৫৪)
শ্ৰী মহন্ত নাৰায়ণ দাস (১৮৫৪-১৮৮৫)
শ্ৰী মহন্ত প্ৰয়াগ দাস (১৮৮৫-১৮৯৬)
শ্ৰী মহন্ত লক্ষ্মণ দাস (১৮৯৬-১৯৪৫)
শ্ৰী মহন্ত ইন্দিৰেশ চৰণ দাস (১৯৪৫-২০০০)
শ্ৰী মহন্ত দেৱেন্দ্ৰ দাস (২৫ জুন ২০০০ চনৰ পৰা)

গ্ৰন্থতালিকা

তথ্যৰ উৎস

বাহ্যিক সংযোগ

Official website

শ্ৰেণী:শিখ ধৰ্ম
প্ৰভাৱতী দেৱী সৰস্বতী

প্ৰভাৱতী দেৱী সৰস্বতী (, ৫ মাৰ্চ ১৯০৫-১৪ মে’ ১৯৭২) এগৰাকী বঙালী ভাষাৰ লেখক আৰু ওপন্যাসিক। তেওঁৰ উপন্যাস ‘বিজিতা’ৰ আধাৰত ‘ভাঙাগড়া’ নামেৰে বঙালী চলচ্চিত্ৰ এখন নিৰ্মাণ কৰা হৈছিল, যিখন ছবিৰ হিন্দী আৰু মালায়ালম ভাষাৰ উপৰিও অসমীয়াতো আজলী নবৌ নামেৰে ৰিমেক হৈছিল।

প্ৰাৰম্ভিক জীৱন

প্ৰভাৱতীৰ জন্ম পশ্চিমবঙ্গৰ উত্তৰ ২৪ পৰগণা জিলাৰ গোৱৰদাঙ্গাৰ খাঁটুৰা গাঁৱত হৈছিল। তেওঁৰ দেউতাকৰ নাম গোপালচন্দ্ৰ বন্দোপাধ্যায়। তেওঁ ব্ৰিটিছ ভাৰতৰ পূৰ্ববঙ্গৰ দিনাজপুৰ জিলাত (বৰ্তমান বাংলাদেশত) ওকালতি কৰিছিল। কুলপ্ৰথা বৰ্তাই ৰাখিবলৈ মাথোঁ ন বছৰ বয়সতে গৈপুৰ গাৱঁৰ বিভূতিভূষণ চৌধুৰীৰ সৈতে প্ৰভাৱতীৰ বিয়া দিয়া হৈছিল। নবছৰীয়া প্ৰভাৱতীৰ মাকৰ পৰা আঁতৰি থাকিবলৈ কষ্ট হৈছিল। তাকে লৈ শহুৰৰ ঘৰখনে বিৰূপ মন্তব্য কৰে। সেয়েহে তেওঁ মাক-দেউতাকৰ ঘৰলৈ গুছি আহে। তেনেকৈ স্বামীৰ ঘৰখনৰ সৈতে চিৰদিনৰ বাবে বিচ্ছেদ হৈ যায়। মাক-দেউতাকেও পুনৰ তেওঁক স্বামীৰ ঘৰলৈ ওভতাই পঠিয়াবলৈ চেষ্টা নকৰিলে।

কৰ্মজীৱন

১১ বছৰ বয়সত শ্ৰীৰামকৃষ্ণৰ উদ্দেশ্যে লিখা এটি পদ্য 'গুৰুবন্দনা' তত্ত্বমঞ্জুৰী পত্ৰিকাত প্ৰকাশ পায়। এয়া তেওঁৰ প্ৰথম প্ৰকাশিত লেখা। মা-দেউতাকেও তেওঁক লিখাৰ বাবে উৎসাহিত কৰিছিল। ইয়াৰ পিছত 'অৰ্চনা' পত্ৰিকাত প্ৰকাশ হয় গল্প 'টমি'। প্ৰভাৱতীহঁত বহৰমপুৰৰ পৰা অসমৰ এখন সৰু চহৰ লামডিঙলৈ গুছি আছে। তেওঁৰ সাহিত্যচৰ্চাত যতি নপৰিল। ৰচনা কৰে প্ৰথম উপন্যাস 'প্ৰতীক্ষা'। ১৯২৪ চনত 'ভাৰতবৰ্ষ' পত্ৰিকাত প্ৰকাশ পায় প্ৰথম ধাৰাবাহিক উপন্যাস 'বিজিতা'।

মৃত্যু

১৯৭২ চনৰ ১৪ মেত পশ্চিমবঙ্গৰ কলকাতাত তেওঁৰ মৃত্যু হয়।

তথ্যউৎস

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:পশ্চিমবঙ্গৰ ব্যক্তি
শ্ৰেণী:বঙালী সাহিত্যিক
ৰোশন কুমাৰী

ৰোশন কুমাৰী ফকিৰ মহম্মদ
এগৰাকী ভাৰতীয় শাস্ত্ৰীয় নৃত্যশিল্পী, অভিনেত্ৰী আৰু নৃত্য পৰিচালক। তেওঁক বহুতে ভাৰতীয় শাস্ত্ৰীয় নৃত্য কথকৰ অন্যতম শীৰ্ষস্থানীয় প্ৰতিষ্ঠাপক হিচাপে গণ্য কৰে। জয়পুৰ ঘৰানাক অনুসৰণ কৰা ৰোশন কুমাৰী কথকৰ প্ৰসাৰৰ বাবে স্থাপন কৰা মুম্বাইৰ নৃত্য কলাকেন্দ্ৰৰ প্ৰতিষ্ঠাপক। ১৯৭৫ চনত তেওঁ সংগীত নাটক একাডেমী বঁটা আৰু ১৯৮৪ চনত ভাৰতৰ চতুৰ্থ সৰ্বোচ্চ ভাৰতীয় অসামৰিক সন্মান পদ্মশ্ৰী লাভ কৰে।

জীৱনী

ৰোশন কুমাৰীৰ উত্তৰ ভাৰতৰ হাৰিয়ানা ৰাজ্যৰ আম্বালাত (পূৰ্বৰ পাঞ্জাব) এজন বিখ্যাত তবলাবাদক চৌধুৰী ফকিৰ মহম্মদ আৰু প্ৰখ্যাত শাস্ত্ৰীয় আৰু নেপথ্য কণ্ঠশিল্পী জোহৰাবাই অম্বালেৱালীৰ ঘৰত বৰদিনৰ আগদিনাখন (জন্মবৰ্ষ অনিশ্চিত) জন্ম হৈছিল। কে.এছ. মোৰেৰ পৰা কথকৰ প্ৰাৰম্ভিক জ্ঞানখিনি আয়ত্ব কৰাৰ পিছত তেওঁ জয়পুৰ ঘৰানাৰ মুম্বাইৰ মহাৰাজ বিন্দাদ্দিন স্কুল অফ কথকত সুন্দৰ প্ৰসাদজীৰ অধীনত প্ৰশিক্ষণ অব্যাহত ৰাখে। পিছলৈ তেওঁ গুলাম হুছেইন খান আৰু হনুমান প্ৰসাদৰ পৰাও প্ৰশিক্ষণ গ্ৰহণ কৰে। ভাৰত নাট্যম শিকে গোৱিন্দৰাজ পিল্লাই আৰু মহালিংগম পিল্লাইৰ পৰা।

ৰোশন কুমাৰীয়ে ৰাষ্ট্ৰপতি ভৱনৰ বিশেষ অনুষ্ঠানকে ধৰি ভাৰতৰ বিভিন্ন ঠাইত অনুষ্ঠান পৰিবেশন কৰিছে। জৱাহৰলাল নেহৰু, ইন্দিৰা গান্ধী, নিকিতা খ্ৰুছেভ, মিল্টন ওবোটে, হুছেইন অফ জৰ্ডান আৰু নেপালৰ ৰজাৰ দৰে ব্যক্তিত্বৰ সন্মুখতো তেওঁ অনুষ্ঠান পৰিৱেশন কৰিছে। ১৯৭১ চনত তেওঁ মুম্বাইৰ বান্দ্ৰাত নৃত্য কলাকেন্দ্ৰ প্ৰতিষ্ঠা কৰে, য'ত তেওঁ বহুতো শিক্ষাৰ্থীক শিক্ষাদান কৰিছিল। মুক্তা যোশী, অদিতি ভাগৱত, নন্দিতা পুৰী, নিগাৰ বানো, শ্বেলিনা বিৰানী, সেহজপ্ৰীত সিং, হিমানী, সংগীতা, অনন্যা গুহা আৰু শৈলা অৰোৰা আদি তেওঁৰ কেইগৰাকীমান উল্লেখযোগ্য শিক্ষাৰ্থী। অবিবাহিত হৈ থকা ৰোশন কুমাৰীৰ ঘৰ মুম্বাইত।

চলচ্চিত্ৰীয় জীৱন

১৯৫৩ চনত বিমল ৰায়ে তেওঁক পৰিনীতা ছবিৰ বাবে এটা কথকত অভিনয় কৰিবলৈ আমন্ত্ৰণ জনায়। পিছৰ বছৰত তেওঁ নীতিন বসুৰ ৱাৰিছ আৰু ছোহৰাব মোডীৰ হিন্দী, উৰ্দু দ্বিভাষিক ছবি মিৰ্জা গালিবত অভিনয় কৰে। তেওঁৰ পৰৱৰ্তী অভিনয় আছিল ১৯৫৬ চনত ৰাজা নৱাথেৰ ছবি বসন্ত বাহাৰত। ভাৰতৰ প্ৰখ্যাত চলচ্চিত্ৰ নিৰ্মাতা সত্যজিত ৰায়ে তেওঁ পৰিচালনা কৰা ১৯৫৮ চনৰ ছবি জলসাঘৰৰ এটা নৃত্যৰ দৃশ্যত ৰোশন কুমাৰীক অভিনয় কৰোঁৱাইছিল। ১৯৭০ চনত ভাৰত চৰকাৰৰ ফিল্ম ডিভিজনে কথকৰ ইতিহাস আৰু অনুশীলনৰ বিষয়ে এখন তথ্যচিত্ৰ নিৰ্মাণ কৰে, য'ত ৰোশন কুমাৰীৰ উপৰিও দময়ন্তী যোশী, উমা শৰ্মা, সুদৰ্শন ধীৰ আৰু শম্ভু মহাৰাজৰ দৰে উল্লেখযোগ্য কথকৰ প্ৰতিষ্ঠাপকসকলেও পৰিবেশন কৰিছিল। পিছলৈ গোপী, লেকিন (১৯৯০),চৈতালী (১৯৭৫) আৰু চৰ্দাৰী বেগম (১৯৯৬) আদি হিন্দী ছবিত নৃত্য পৰিচালক হিচাপে কাম কৰে।

তথ্যউৎস

বাহ্যিক সংযোগ

শ্ৰেণী:পদ্মশ্ৰী বঁটা বিজয়ী
শ্ৰেণী:সংগীত নাটক একাডেমী বঁটা বিজয়ী
শ্ৰেণী:ভাৰতীয় নৃত্যশিল্পী
ৰাষ্ট্ৰীয় ক্ৰীড়া বিশ্ববিদ্যালয়, মণিপুৰ

ৰাষ্ট্ৰীয় ক্ৰীড়া বিশ্ববিদ্যালয় এখন কেন্দ্ৰীয় বিশ্ববিদ্যালয় যিখন ভাৰত ৰ মণিপুৰ ৰাজ্যৰ ইম্ফলত অৱস্থিত। বিশ্ববিদ্যালয়খনত ক্ৰীড়াত বিশেষজ্ঞতা আছে। ২০১৮ চনৰ ১৬ মাৰ্চত ৰাষ্ট্ৰীয় ক্ৰীড়া বিশ্ববিদ্যালয়ৰ আধাৰশিলা প্ৰধানমন্ত্ৰী নৰেন্দ্ৰ মোদীয়ে স্থাপন কৰে।

পাঠ্যক্ৰম

পাঠ্যক্ৰমসমূহ ক্ৰমে
শাৰীৰিক শিক্ষা আৰু ক্ৰীড়াত স্নাতক, বি.এছ.চি., এম.এছ.চি আৰু এম.এ।

তথ্যসূত্ৰ
সাম্ৰাজ্য (জীৱ বিজ্ঞান)

জীৱবৈজ্ঞানিক শ্ৰেণীবিভাজনত সাম্ৰাজ্য বুলিলে, আমেৰিকান অনুজীৱবিদ আৰু জৈৱপদাৰ্থবিদ কাৰ্ল ৱেইছৰ ত্ৰি-সাম্ৰাজ্য পদ্ধতিৰ সৰ্বোচ্চ বৰ্গীয় স্থানক বুজায় । ১৯৯০ চনত তেওঁ প্ৰকাশ কৰা তিনি সাম্ৰাজ্যৰ জীৱন বৃক্ষৰ মতে, তিনিখন সাম্ৰাজ্য হ'ল - আৰ্কিয়া, বেক্টেৰিয়া আৰু ইউকাৰিয়া (সংকোষকেন্দ্ৰীয়) । ইয়াৰে প্ৰথম দুখন সাম্ৰাজ্যৰ সকলো সদস্য প্ৰকোষকেন্দ্ৰীয় অনুজীৱ বা কোষকেন্দ্ৰহীন এককোষী অনুজীৱ । সুনিৰ্দিষ্ট কোষকেন্দ্ৰ থকা আৰু প্ৰায় সকলো বহুকোষী জীৱ সংকোষকেন্দ্ৰীয় সাম্ৰাজ্যৰ অন্তৰ্ভুক্ত । সাম্ৰাজ্য সমূহক কেইবাখনো জগতত ভাগ কৰা হৈছে ।

বিকল্প শ্ৰেণীবিভাজন সমূহ

জীৱজগতৰ এতিয়ালৈকে প্ৰস্তাৱিত বিকল্প শ্ৰেণীবিভাজন সমূহঃ
দ্বি-সাম্ৰাজ্য পদ্ধতি বা অতিঅধিৰাজ্য পদ্ধতিঃ প্ৰকোষকেন্দ্ৰীয় (ম'নেৰা) আৰু সংকোষকেন্দ্ৰীয় নামৰ দুটা গোটত বিভক্ত কৰা হয় ।
ইউকাইট হাইপ'থেছিছঃ বেক্টেৰিয়া আৰু আৰ্কিয়া (আৰ্কিয়া আৰু ইউকাৰিয়াক সাঙুৰি) নামৰ দুখন অধিজগতত ভাগ কৰা হৈছিল । এই প্ৰস্তাৱটো জেমছ অ্যা লেক আৰু সংগীসকলে, ১৯৮৪ চনত আগবঢ়াইছিল ।

ভাইৰাছৰ বহিষ্কৰণ

ওপৰৰ কোনো এটা পদ্ধতিতে কোষবিহীন জীৱসমূহ অন্তৰ্ভুক্ত কৰা হোৱা নাই । ২০১১ চনত ভাইৰাছ সমূহকলৈ এখন চতুৰ্থ অধিৰাজ্যৰ সম্ভাৱনাৰ কথা আলোচনা কৰা হৈছিল ।

তথ্য সংগ্ৰহ

শ্ৰেণী:বৈজ্ঞানিক শ্ৰেণীবিন্যাস
বাসন্তী এন. ভাটনায়ক

বাসন্তী এন. ভাটয়ানকএগৰাকী ভাৰতীয় গণিতজ্ঞ। তেখেতৰ গৱেষণাই "সুষম অসম্পূৰ্ণ ব্লক ডিজাইন"(balanced incomplete block design), "দ্বিখণ্ডিত লেখ"(bivariegated graph),"গ্ৰেচফুল লেখ"(graceful graph), "লেখ সমীকৰণ", আৰু "কম্পনাংক বিভাজন"ক(frequency partition) সামৰি লয়।

শিক্ষা আৰু কৰ্মজীৱন

তেখেতে মুম্বাই বিশ্ববিদ্যালয়ৰ পৰা ১৯৭০ চনত ডক্তৰেট ডিগ্ৰী অৰ্জন কৰিছিল। তেখেতেৰ গৱেষণাপত্ৰখনৰ শীৰ্ষক আছিল-Some New Results in PBIBD Designs and Combinatorics। এছ. এছ. শ্ৰীখাণ্ডে আছিল তেখেতৰ গৱেষক।
ডক্তৰেট ডিগ্ৰী অৰ্জন কৰাৰ পাছত তেখেতে বিশ্ববিদ্যালয়খনতে গণিত বিভাগৰ অধ্যাপকৰ পদত অধিষ্ঠিত হয়। আৰু পৰৱৰ্তী পৰ্যায়ত বিভাগৰ মুৰব্বী হিচাপে নিৰ্বাচিত হয়।
তেখেতৰ অধীনত বিজয় জনাৰ্দন অভয়ংকৰ, য়হা টলেমি ৰুষ্টমীয়ে গৱেষণা কৰি বিশ্ববিদ্যালয়ৰ পৰা ডক্তৰেট ডিগ্ৰী অৰ্জন কৰিছিল।

তথ্যসূত্ৰ

শ্ৰেণী:ভাৰতীয় গণিতজ্ঞ
শ্ৰেণী:গণিতজ্ঞ
শ্ৰেণী:ভাৰতীয় মহিলা গণিতজ্ঞ
শ্ৰেণী:বিংশ শতিকাৰ ভাৰতীয় মহিলা বিজ্ঞানী
উদ্ভিদৰ তীব্ৰ সঞ্চালন

]] হৈছে তীব্ৰ সঞ্চালন কৰিব পৰা এবিধ ক্ষুদ্ৰ মাংসভোজী উদ্ভিদ।

উদ্ভিদৰ তীব্ৰ সঞ্চালন হৈছে অতি কম সময়ত, সাধাৰণতে এক ছেকেণ্ডৰ ভিতৰত সৃষ্টি হোৱা এক প্ৰকাৰৰ উদ্ভিদৰ চলন। যেনে, ভেনাছ ফ্লাইট্ৰেপৰ পিঞ্জৰাটো প্ৰায় ১০০ মিলিছেকেণ্ডত বন্ধ হয়। মাত্ৰ ০.৫ মিলিছেকেণ্ডৰ ভিতৰত ডগউড ব্ৰাঞ্চবেৰীৰ ফুলৰ পাহি খোল খায় আৰু ৰেণুবোৰ সিঁচৰতি হৈ পৰে। আটাইতকৈ তীব্ৰ সঞ্চালন ঘটে বগা নুনী উদ্ভিদৰ। ইয়াৰ ফুলৰ ৰেণুবোৰ স্ৰী-ধানীৰ পৰা মাত্ৰ ২৫ মাইক্ৰ’ছেকেণ্ডত সঞ্চাৰণ ঘটে।

সাধাৰণতে উদ্ভিদত দেখা পোৱা মন্থৰ গতিৰ "বৃদ্ধি-চলন", যাক ট্ৰ’পিজিম বুলি কোৱা হয়, তাতকৈ এই তীব্ৰ চলন বহু পৃথক। ট্ৰ’পিজিম হৈছে উদ্ভিদৰ শাৰীৰিক, স্থায়ী স্থানান্তৰ আনহাতে তীব্ৰ সঞ্চালন আপেক্ষিক, ই পুনৰ আগৰ অৱস্থালৈ ঘূৰি আহে আৰু ই নিচেই কম সময়ত সম্পন্ন হয়।
উদ্ভিদে এই তীব্ৰ সঞ্চালন আহৰণ কৰিবলৈ বহুতো প্ৰক্ৰিয়া ব্যৱহাৰ কৰিবলগীয়া হয়। স্ফাগ্নাম মছৰ ৰেণু সঞ্চাৰণ প্ৰক্ৰিয়াৰ দৰে অতি তীব্ৰ চলনত জল-প্ৰত্যাহাৰৰ দ্বাৰা সৃষ্ট অভ্যন্তৰীণ চাপৰ যোগেদি হঠাৎ ৰেণু সঞ্চাৰিত হোৱা কাৰ্য সংঘটিত হয়। ভেনাছ ফ্লাইট্ৰেপ বা ব্লাডাৰৱৰ্টৰ দৰে উদ্ভিদত পতংগ বা অন্য জীৱৰ সংস্পৰ্শত সৃষ্টি হোৱা বৈদ্যুতিক বিভৱৰ বাবেও সঞ্চালন কাৰ্য সম্পন্ন হয়। লাজুকী লতাৰ পাত জাপখোৱাৰ দৰে মন্থৰ সঞ্চালন উদ্ভিদ কোষত সংঘটিত হোৱা পূৰ্বৱত হ’ব পৰা, কিন্তু পানীৰ চাপৰ তীব্ৰ বা অসম পৰিবৰ্তনৰ বাবে হ’ব পাৰে। কোষৰ বাহিৰ আৰু ভিতৰত থকা আয়নৰ অস্থিৰতা আৰু আয়ন অভিবাহ (স্ৰোত, সোঁত) পানীৰ প্ৰতি প্ৰদৰ্শন কৰা ৰসাকৰ্ষণৰ সঁহাৰিয়ে এই প্ৰক্ৰিয়া নিয়ন্ত্ৰণ কৰে।

১৮৮০ চনত মৃত্যুৰ আগতে চাৰ্লছ ডাৰউইনে উদ্ভিদৰ চলন সম্পৰ্কত দ্য পাৱাৰ অৱ ম’ভমেণ্ট ইন প্লেণ্ট নামৰ এখন কিতাপ প্ৰকাশ কৰি গৈছিল।

চিকাৰ ধৰা উদ্ভিদ

ভেনাছ ফ্লাইট্ৰেপ (ডায়’নিয়া মাছিপুলা)
ৱাটাৰহুইল প্লেণ্ট (এল্ড্ৰভাণ্ডা ভেছিকিউল’ছা)
ব্লাডাৰৱৰ্ট (ইউট্ৰিকুলেৰিয়া)
চানডিউৰ কিছুমান প্ৰকাৰ (ড্ৰছেৰা)

পাত আৰু উপ-পত্ৰ সঞ্চালন কৰা উদ্ভিদ

কিছুমান উদ্ভিদৰ পাত অথবা উপ-পত্ৰ স্পৰ্শৰ দৰে যান্ত্ৰিক উদ্দীপনাৰ বাবে সঞ্চালিত হয়:

]]।

এছকাইন’টমেনি:
বৃহৎ পত্ৰ সংবেদী উদ্ভিদ (এছকাইন’মেনি ফ্লুইটেন্স)
এছকাইন’মেনি আমেৰিকানা
এছকাইন’মেনি ডেইট’নী
ষ্টাৰফ্ৰুইট (এভেৰোৱা কাৰাম্বলা)
বায়ফাইটাম:
বায়ফাইটাম এবিছিনিকাম
বায়ফাইটাম হেলেনি
বায়ফাইটাম পিটাছিয়ানা
বায়ফাইটাম ৰেইনৱাৰ্ডটী
বায়ফাইটাম ছেনছিটিভাম
চেমিক্ৰিষ্টা:
পাৰ্টৰিজ মটৰ (চেমিক্ৰিষ্টা ফেচিকুলেটা)
সংবেদী পাৰ্টৰিজ মটৰ (চেমিক্ৰিষ্টা নিক্টিটেন্স)
চেমিক্ৰিষ্টা মিম’ছাইডেছ L.

পাত বা উপ-পত্ৰৰ তীব্ৰ সঞ্চালন খালী চকুৰে ধৰিব পৰা উদ্ভিদ:

টেলিগ্ৰাফ প্লেণ্ট (ক’ডাৰিঅ’কেলিক্স মটৰিয়াছ)

তীব্ৰ সঞ্চালনৰ দ্বাৰা ৰেণু সঞ্চাৰিত কৰা উদ্ভিদ

স্কুইৰ্টিং কুকুমবাৰ (একবেলিয়াম আগ্ৰেষ্টি)
কাৰ্ডামাইন হিৰছুটা আৰু অন্যান্য কাৰ্ডামাইন প্ৰজাতিসমূহৰ বীজ ধানীসমূহ স্পৰ্শ কৰিলে বিস্ফুৰিত হয়।
ইম্পেছিয়েন্স (Impatiens)
ছেন্দবক্স ট্ৰি
ট্ৰিগাৰ প্লেণ্ট (ষ্টাইলিডিয়ামৰ সকলো প্ৰজাতি)
কানাডিয়ান ডৰ্ফ কৰ্ণেল (আকা ডগউড ব্ৰাঞ্চবেৰী, কৰ্ণাছ কানাডেনছিছ)
বগা নুনী (ম’ৰাছ আল্বা)
মাৰাণ্টেছিয়া
মিন্নিৰুট (ৰিউলিয়া টিউবাৰোজা)
পেয়টি (ল’ফ’ফ’ৰা উইলিয়ামছি) স্পৰ্শৰ প্ৰতি সঁহাৰি জনায় ইয়াৰ পূংকেশৰ সঞ্চালিত হয়।

তথ্য সংগ্ৰহ

শ্ৰেণী:উদ্ভিদজগত
নেছাইয়া

নেছাইয়া (প্ৰাচীন গ্ৰীক: Νησαίη, ইংৰাজী: Nesaea, Nesaia বা Nisaea; আক্ষৰিক অৰ্থ: 'দ্বীপত বাস কৰা') গ্ৰীক শ্ৰুতিকথাৰ সাগৰীয় দেৱতা নেৰিয়াছৰ নেৰেইডছ নামৰ ৫০ গৰাকী কন্যাৰ ভিতৰত অন্যতম এগৰাকী কন্যা। তেওঁক দ্বীপৰ “বগা” নেৰেইড বুলি কোৱা হয়৷

কিংবদন্তি

হোমাৰৰ ইলিয়াডত বৰ্ণনা কৰা অনুসৰি একিলিছে মৃত পেট্ৰ'ক্লাছৰ বাবে কৰা দুখৰ সমভাগি হোৱা মাতৃ থেটিছক সংগ দিবলৈ সাগৰৰ গভীৰতাৰ পৰা ওলাই আহি ট্ৰয়ৰ উপকূলত সমবেত হোৱা ৩৩ গৰাকী নেৰেইডছৰ ভিতৰত নেছাইয়াও আছিল।

কিছুমান বিৱৰণীত নেছাইয়া তেওঁৰ ভগ্নী চাইমোড'চ, থেলিয়া আৰু স্পিঅ'ৰ সৈতে লগ লাগি চাইৰিনৰ যাত্ৰী দলটোৰ অন্যতম নিম্ফ সদস্য আছিল৷ পিছলৈ তেওঁলোক চাৰিও গৰাকীয়ে তেওঁলোকৰ অন্য ভগ্নী থেটিছ, মেলাইট আৰু পেনোপিয়াৰ সৈতে মিলি নায়ক ইনিয়াছ আৰু তেওঁৰ দলটোক সামুদ্ৰিক ধুমুহাৰ সময়ত সহায় কৰিবলৈ সক্ষম হৈছিল।

উত্তৰাধিকাৰ

নেছাইয়া শব্দটো লাইথ্ৰেচিয়া পৰিয়ালৰ উদ্ভিদৰ এটা প্ৰজাতিৰ বাবেও ব্যৱহাৰ কৰা হৈছে।

তথ্য সংগ্ৰহ

শ্ৰেণী:গ্ৰীক কিংবদন্তি
এনাজৰী

এনাজৰী হৈছে এখন দ্বিভাষীক আৰু প্ৰথম অসমীয়া অনলাইন আলোচনী। ২০১০ চনৰ ১৩ মাৰ্চ তাৰিখে এই ৱেৱছাইট গুৱাহাটী প্ৰেছ ক্লাবত অসমৰ প্ৰসিদ্ধ সাহিত্যিক নিৰুপমা বৰগোহাঞিয়ে উন্মোচন কৰে। আলোচনীখনৰ মুখ্য সম্পাদক আৰু মুখ্য পৰিকল্পনাকাৰী হ’ল হিমজ্যোতি তালুকদাৰ। কেইবাজনো উপদেষ্টা সমন্বিতে সম্পাদক আৰু সদস্যৰে ইয়াৰ এখন সম্পাদনা সমিতি আছে। ইয়াৰ সম্পাদনা আদি বিভিন্ন কামত এদল অসমীয়া যুৱক-যুৱতী স্বেচ্ছাসেৱক হিচাপে জড়িত হৈ আছে। আলোচনীখনক ১৮৬০ চনৰ Societies Act XXI অনুসৰি ২০১০-২০১১-ৰ বাবে KAM(M)/240/A-24/472 নম্বৰত পঞ্জীয়ন কৰা হৈছে।

উদ্দেশ্য আৰু লক্ষ্য

ইংৰাজী আৰু অসমীয়া দুয়োটা ভাষাতে অসম সংক্ৰান্তিয় পৰ্যাপ্ত পৰিমাণৰ সমল লাভ কৰাৰ উপযুক্ত এক মাধ্যম হিচাপে গঢ়ি তোলাটো এই আলোচনীখনৰ অন্যতম উদ্দেশ্যে। অসমীয়া সাহিত্যৰাজী ইংৰাজীলৈ অনুবাদ কৰা, বিভিন্ন শিক্ষা-প্ৰতিষ্ঠানত ইউনিক’ড লিখন কৰ্মশালা আয়োজন কৰা আদিও আলোচনীখনৰ আন কিছুমান অন্যতম উদ্দেশ্যে।

আলোচনীখনৰ বিভিন্ন সুবিধা

এনাজৰী এখন সতাঁৰ আলোচনী হোৱাৰ উপৰি ইয়াত অসমৰ বুৰঞ্জী, বোলছবি, পৰ্য্যটন, সংগীত, গ্ৰন্থ, সাহিত্যিক, অসমীয়া খাদ্যসম্ভাৰ, বনাঞ্চল, বন্যপ্ৰাণী আদি সম্পৰ্কীয় বহুখিনি তথ্যবস্তু সন্নিবিষ্ট হৈছে। পুৰণি অসমীয়া গীতৰ সংৰক্ষণ, ই-বুক সংগ্ৰহ, বহুতো পুৰণি আৰু বিশিষ্ট ব্যক্তিৰ আলোকচিত্ৰ সংগ্ৰহ, “বুঢ়ী আইৰ সাধু”ৰ বহুকেইটা সাধু, আৰু শিশু শিতানেৰেও ই সমৃদ্ধ। অসমীয়া চিৰসেউজ গীতসমূহ সংৰক্ষণৰ দিহা কৰাৰ উপৰি বহুতো কালজয়ী অসমীয়া কবিতাৰ ই এক বৃহৎ ভাণ্ডাৰ।

বঁটা-সন্মান

২০১৩ চনৰ অক্টোবৰ মাহত শ্ৰী লংকাৰ কলম্বোত আয়োজিত ৱৰ্ল্ড ছামিট এৱাৰ্ড ২০১৩ অনুষ্ঠানত এনাজৰীয়ে ই কণ্টেণ্ট+ ক্ৰিয়েটিভিটী শাখাত বিজয়ীৰ বঁটা লাভ কৰে।

এনাজৰীৰ অন্যান্য আঁচনি

ড॰ ৰীতা চৌধুৰীৰ উপন্যাস পপীয়া তৰাৰ সাধু ইউনিক’ডত প্ৰকাশ
আলোকচিত্ৰৰ সম্ভাৰ
ই-বুক সংগ্ৰহ
ইউ-টিউবত অসমীয়া যুগজয়ী গীতৰ সংগ্ৰহ

লগতে চাওক

অসমৰ ৱেবছাইটসমূহৰ তালিকা

তথ্য সংগ্ৰহ

শ্ৰেণী:অসম সম্পৰ্কীয় ৱেবছাইট
শ্ৰেণী:অনলাইন আলোচনী
তাম্ৰধ্বজৰ যুদ্ধ

তাম্ৰধ্বজৰ যুদ্ধ হৈছে মূলত প্ৰাক্-শঙ্কৰী যুগৰ এখন কাব্য। গ্ৰন্থখনৰ ৰচক হৰিবৰ বিপ্ৰ। হৰিবৰ বিপ্ৰৰ মুঠ তিনিখন কাব্যগ্ৰন্থ হৈছে - লৱ-কুশৰ যুদ্ধ, বব্ৰুবাহনৰ যুদ্ধ আৰু তাম্ৰধ্বজৰ যুদ্ধ। হৰিবৰ বিপ্ৰৰ তাম্ৰধ্বজৰ যুদ্ধ কাব্যখন মূল জৈমিনীয় মহাভাৰতৰ অশ্বমেধ পৰ্বৰ ৪১শ-৪৬শ অধ্যায়ৰ কাহিনীৰ ওপৰত আধাৰিত।

বৈশিষ্ট্য

তাম্ৰধ্বজৰ যুদ্ধ মূলত এখন কাব্যগ্ৰন্থ। গ্ৰন্থখনৰ মূল জৈমিনী মহাভাৰতৰ অশ্বমেধ পৰ্ব। মূল গ্ৰন্থৰ ৪১শ-৪৬শ অধ্যায়ৰ কথাবস্তুৰ আধাৰত মৌলিক কাব্যৰ দৰে এই কাব্যগ্ৰন্থখন ৰচনা কৰা হৈছে। তাম্ৰধ্বজৰ যুদ্ধৰ কথাবস্তুখিনি ৰূপায়ণ কৰোঁতে কবিয়ে মূল কাহিনীৰ বিশেষ সালসলনি কৰা নাই। অৱশ্যে মূলৰ ময়ূৰধ্বজৰ নগৰৰ 'ৰত্ননগৰ' নামটো কবিয়ে 'বাণপুৰ' কৰিছে। মূলত তাম্ৰধ্বজৰ নাম ঠায়ে ঠায়ে 'সুচিত্ৰ' বুলিও আছে। কবি হৰিবৰ বিপ্ৰই অৱশ্যে এই নাম ব্যৱহাৰ কৰা নাই। মূলত মন্ত্ৰীৰ 'বহুলধ্বজ' নামটি কবিয়ে 'বংশধ্বজ' বুলিহে ব্যৱহাৰ কৰিছে। অনিৰুদ্ধ, বৃষকেতু, বৰুবাহন আদিৰ লগত তাম্ৰধ্বজৰ যুদ্ধৰ বৰ্ণনাংশ মূলৰ অনুৰূপ যদিও ঠাই বিশেষে কবিয়ে কিছু বিস্তৃত আৰু নিজা কথা সংযোগ কৰি কাব্যখন আকৰ্ষণীয় কৰি তুলিবৰ চেষ্টা কৰিছে। এইদৰে, হৰিবৰ বিপ্ৰই মূল মহাভাৰতৰ আখ্যানবস্তুৰ সামান্য সালসলনি কৰিছে যদিও বাকীখিনি বৰ্ণনা মূলানুগ। কাব্যৰ ভাষা পৌৰাণিক অসমীয়া ভাষা। উপৰিও আনএখন কাব্য হৈছে-"সুধন্বা-বধ" অৱশ্যে জৈমিনীয়াশ্বমেধপৰ্বৰ পৰা লিখা "সুধন্বা-বধ" হৰিবৰ বিপ্ৰৰ ৰচনা বুলি নিশ্চিত নহয়।। হৰিবৰ বিপ্ৰক মাধৱদেৱৰ অন্যতম শিষ্য বংশীগোপালদেৱৰ ককা বুলিও ৰমানন্দ দ্বিজে ক'ব বিচাৰে আৰু ড° মহেশ্বৰ নেওগেও এই কথাত হয়ভৰ দিছে। তেওঁ প্ৰাক্ শংকৰী যুগৰ প্ৰসিদ্ধ কবি। হৰিবৰ বিপ্ৰৰ ভাষা সমসাময়িক আন কবিতকৈ ঠায়ে ঠায়ে অৰ্বাচীন। কবিয়ে গৌৰীৰ চৰণ সেৱা কৰিলেও বিষ্ণুৰ প্ৰতিও সমানে ভক্তি প্ৰদৰ্শন কৰিছে আৰু বিষ্ণুক দেৱশ্ৰেষ্ঠ বুলি অনেক ঠাইত উল্লেখ কৰিছে। যদিও বিপ্ৰই জৈমিনিৰ লেখনিৰ ভাঙনিহে কৰিছে, তথাপি তেওঁৰ ৰচনাত নিজস্ব কল্পনা আৰু মৌলিকত্ব বহুখিনি চকুত পৰে। হৰিহৰ বিপ্ৰৰ পৃষ্ঠপোষক ৰজাজন হৈছে কমতাপুৰৰ দুৰ্লভনাৰায়ণ। হৰিবৰ বিপ্ৰৰ আনুমানিক জন্মস্থান কমতাপুৰৰ কোনো অঞ্চল আৰু তেওঁৰ জন্ম হয় ত্ৰয়োদশ শতিকাত।

তথ্য সংগ্ৰহ

শ্ৰেণী:অসমীয়া গ্ৰন্থ